钦定古今图书集成/理学汇编/文学典/第194卷 > 徐炬事物原始 > 《歌》
## 钦定古今图书集成/理学汇编/文学典/第194卷 > 徐炬事物原始 > 《歌》

伏羲氏作《网罟》之歌。始舜歌《南风》之诗，沅湘信鬼好
祠，屈原死，因为作九歌之曲。汉有《铙歌》，高祖召田横
而横自刭，从者为歌，以寄哀情。今挽歌自横始。汉武
帝时，李延年为曲，以《薤露》送王公贵人，以《蒿里》送士
大夫庶人，亦曰挽歌。公孙夏命其徒歌《虞殡》，《左传》云：
“送葬之歌曲也。”《礼记》：“夏后氏殡于阼阶，商人殡于两”
楹之间，周人殡于宾阶，是即挽歌也，当是公孙夏始，
淮南王死，民歌曰：“一斗粟，尚可舂；一尺布，尚可缝，兄
弟二人不相容。”廉范，字叔度，为蜀郡太守，民歌曰：“廉
叔度，来何暮？昔无襦，今五裤。”历代为歌，不可胜纪，聊
书一二云耳。